“E-tol sal sterftes veroorsaak”Argieffoto Suid-Afrika se Privaat Ambulans en Nooddienste-vereniging het die Suid-Afrikaanse Nasionale Padagentskap (Sanral) se aanmaning, dat nie-regeringsambulanse e-tolskyfies moet gebruik as hulle op Gautengse hoofweë wil ry, veroordeel, het The Times Donderdag berig. “Sanral sal privaat ambulansdienste forseer om van alternatiewe roetes gebruik te maak, wat op sy beurt tot vertragings in reaksietye op noodgevalle sal lei,” het Oliver Wright, die uitvoerende hoof van die vereniging, aan die koerant gesê. “Sanral se optrede sal onvermydelik sterftes veroorsaak.” Volgens Wright het die vereniging se versoek, dat privaat ambulansdienste van e-tol vrygestel word, op dowe ore geval. Hy het beklemtoon dat nie-regeringsambulanse, net soos regeringsambulanse, ook pasiënte bystaan wat nie geld of mediese fondse het nie. Vusi Mona, Sanral se woordvoerder, het gesê dit is onwaar dat nie-regeringsambulanse nie van e-tol kwytgeskel kan word nie. “Privaat ambulansdienste wat kwalifiseer, word wel kwytgeskel,” het Mona gesê. “Om te kwalifiseer vir vrystelling moet hierdie ambulanse ŉ e-tolskyfie bekom, registreer en dan vir kwytskelding aansoek doen. Privaat ambulansdienste word nie ‘forseer’ om alternatiewe roetes te gebruik nie.” Werner Vermaak, die woordvoerder van ER24, het aan die koerant gesê al hul ambulanse landswyd is met e-tolskyfies toegerus. – SAPA